### NN 115/2020 (21.10.2020.), Odluka o izmjenama Odluke o uvođenju nužnih epidemioloških mjera za područje Virovitičko-podravske županije

STOŽER CIVILNE ZAŠTITE REPUBLIKE HRVATSKE

2253

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18 i 47/20), a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20) i članka 22.a Zakona o sustavu civilne zaštite (»Narodne novine« broj 82/15, 118/18 i 31/20) Stožer civilne zaštite Republike Hrvatske, 20. listopada 2020. godine, donosi

ODLUKU

O IZMJENAMA ODLUKE O UVOĐENJU NUŽNIH EPIDEMIOLOŠKIH MJERA ZA PODRUČJE VIROVITIČKO-PODRAVSKE ŽUPANIJE

I.

Na prijedlog Stožera civilne zaštite Virovitičko-podravske županije u Odluci o uvođenju nužnih epidemioloških mjera za područje Virovitičko-podravske županije (»Narodne novine« broj 102/20, 106/20 i 111/20) točka II. mijenja se i glasi:

»Nužne epidemiološke mjere iz točke I. ove Odluke su:

– na svadbeni svečanostima može biti prisutno najviše 50 osoba

– na ostalim privatnim svečanostima, proslavama i događanjima (krstitke, proslave rođendana, karmine i dr.) može biti prisutno najviše 20 osoba

– na svim društvenim i javnim okupljanjima (manifestacije, priredbe, izložbe i sl.) ograničava se broj osoba koje mogu biti prisutne na način da za svaku prisutnu osobu mora biti osigurano najmanje 4 m2, a ako se održavaju u zatvorenom prostoru obvezno je i nošenje maski za lice ili medicinskih maski

– sahrane se održavaju iz pridržavanje svih epidemioloških mjera, a sućut ožalošćenima ne smije se izražavati bliskim kontaktom

– preporuka zaposlenicima zdravstvenih ustanova i zaposlenicima pružatelja socijalnih usluga smještaja u sustavu socijalne skrbi da ne odlaze na stručne skupove i druge skupno organizirane oblike usavršavanja zaposlenika (kongresi, simpoziji, predavanja, radionice i sl.) te druga okupljanja na kojima je prisutan veći broj sudionika

– preporuka umirovljenicima da ne odlaze na organizirana putovanja te da ne sudjeluju na organiziranim okupljanjima većeg broja osoba

– zabranjuju se izlasci korisnicima domova za starije i nemoćne osobe izvan prostora objekta i dvorišta, osim ako je izlazak uvjetovan medicinskim razlozima

– posjeti pokretnim korisnicima domova za starije i nemoćne osobe dopušteni su na otvorenim prostorima domova sukladno planu kojeg utvrdi ravnatelj ili druga ovlaštena osoba, uz uvjet da posjetitelji ne dolaze u neposredni međusobni kontakt i kontakt s drugim korisnicima, a posjet može trajati najduže 30 minuta

– posjeti nepokretnim korisnicima domova za starije i nemoćne osobe dopušteni su iznimno u zatvorenim prostorima domova sukladno procjeni ravnatelja ili druge ovlaštene osobe, uz uvjet da posjetitelji ne dolaze u međusobni kontakt i kontakt s drugim korisnicima, a posjet može trajati najduže 15 minuta.

Osobe koje dolaze u posjet korisnicima domova za starije i nemoćne osobe sukladno stavku 1. podstavku 9. ove točke obvezno koriste zaštitnu masku ili medicinsku masku i ne smiju imati povišenu tjelesnu temperaturu.

II.

Točka IV.a briše se.

III

Ova Odluka objavit će se u »Narodnim novinama«, a stupa na snagu 22. listopada 2020. godine.

Klasa: 810-06/20-01/7
 Urbroj: 511-01-300-20-194
 Zagreb, 20. listopada 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.